Správa zo zahraničnej pracovnej cesty

1.	Účastníci ZPC:
Titul, meno a priezvisko:	Ing. Katarína Čamborová	
Pracovisko:	MŠVVaŠ SR, Stromová 1, 813 30 Bratislava	
Pracovné zaradenie:	riaditeľka odboru rozvojovej pomoci a služieb pre zabezpečenie medzinárodnej spolupráce sekcie medzinárodnej spolupráce a európskych záležitostí  	
Ovládanie jazykov:	nemecký jazyk, maďarský jazyk, ruský jazyk, anglický jazyk	
		
Ďalší účastníci:		
Titul, meno a priezvisko:	Mgr. Věra Guthová 	
Pracovisko:	MŠVVaŠ SR, Stromová 1, 813 30 Bratislava 	
Pracovné zaradenie:	referent odboru rozvojovej pomoci a služieb pre zabezpečenie medzinárodnej spolupráce 	
Ovládanie jazykov:	/	
		
Titul, meno a priezvisko:	Doc. PhDr. Janka Pekarovičová, PhD.	
Pracovisko:	Studia Academica Slovaca – Centrum pre slovenčinu ako cudzí jazyk, Filozofická fakulta Univerzity Komenského v Bratislave	
Pracovné zaradenie:	riaditeľka centra SAS	
Ovládanie jazykov:	nemecký jazyk, ruský jazyk, anglický jazyk	
		
Titul, meno a priezvisko:	Vladimír Janeček	
Pracovisko:	MŠVVaŠ SR, Stromová 1, 813 30 Bratislava 	
Pracovné zaradenie:	vodič služobného auta MŠVVaŠ SR 	
2.	Zahraničná pracovná cesta:
Štát:	Maďarsko	
Mesto:	Budapešť 	
Vykonaná v doch:	09.-10.03.2016	
Prijímajúca organizácia:	Univerzita Eötvösa Loránda v Budapešti, Inštitút Baltských a slovanských jazykov; 
Celoštátna slovenská samospráva v Budapešti, 
Materská škola, všeobecná škola, gymnázium a kolégium s vyučovacím jazykom slovenským v Budapešti   	
Účel cesty:	Bilaterálne rokovania s vedením Univerzity Eötvösa Loránda (ELTE) v Budapešti o podmienkach pôsobenia lektora slovenského jazyka a kultúry a postavenia študijného programu na Inštitúte slavistiky na ELTE v Budapešti   	
Spôsob financovania:	plánovaná pracovná cesta, schválená dňa 25.02.2016 VSÚ; realizovaná na náklady MŠVVaŠ SR 	
		
3.	Rámcový program pobytu:  je v prílohe č. 1
4.	Stručný priebeh rokovaní
Dňa 09.03.2016 sa uskutočnilo stretnutie s riaditeľom inštitútu prof. Dr. Lukácsom Istvánom za účasti vedúcej slovakistiky Dr. Evy Csaszariovej a metodičky Anny Istvánovej. Prof. Lukács informoval o prijímacom konaní študentov na VŠ štúdium, ktoré reguluje ministerstvo ľudských zdrojov Maďarska, z ktorého odboru sa koľko študentov prijme a na základe toho sa v máji dostávajú predbežné štatistiky na univerzity. Nie je vytvorený náhradnícky systém, pokiaľ si študent nakoniec vyberie iný študijný program, zablokuje miesto, ktoré ostane voľné. Hranicou prijatia na VŠ je 332 bodový študijný výsledok.
Zo strany inštitútu boli vznesené dve prosby týkajúce vzájomnej spolupráce. V prvom rade žiadali zlepšiť komunikáciu pri každoročnej notifikácii kódov pre štipendistov na SAS, ktoré si ponecháva naše ZÚ v Budapešti a neodstupuje ich na kanceláriu nadácie TEMPUS, ktorá obdobne ako v SR SAIA zabezpečuje akademické mobility pre EMMI. Tým sa uchádzači nemôžu prihlasovať na ponúkané štipendijné pobyty letného kurzu slovenského jazyka SAS.
V druhom prípade išlo o záujem spracovať v rámci vedeckého projektu slovensko-maďarský slovník a opisnú gramatiku pre cudzincov. Prostredníctvom APPV by mali radi medzinárodný projekt s účasťou dvoch univerzít zo Slovenska a Maďarska, čím by získali aj nevyhnutné finančné prostriedky.
Boli spomenuté aj ďalšie aktivity, ktoré ponúka inštitút širšiemu okruhu študentov ako je bezplatný 2-týždňový kurz SJ počas skúškového obdobia. Záujem prejavilo 16 študentov, medzi nimi aj poslucháči archeológie, ako aj zamestnanci v rôznych inštitúciách. Po tomto úspechu chcú ponuku zopakovať aj so zameraním na stredoškolských študentov. Intenzívny kurz zabezpečovala lektorka SJaK MŠVVaŠ SR. 
Obdobne aj Stredoeurópske štúdiá dávajú priestor pre podobné ponuky.
Na záver boli zástupcovia inštitútu požiadaní o pomoc pri doriešení situácie s odvodmi do sociálnej poisťovne v SR za lektorku slovenského jazyka a kultúry. Bolo odovzdané rozhodnutie o usporiadaní dlhov do sociálnej poisťovni v SR, ktoré doriešilo situáciu s nedoplatkami vzniknutými do konca roku 2014. Od januára 2015 je potrebné postupovať podľa vydaných dokladov A1.
Súčasťou návštevy lektorátu slovenského jazyka a kultúry bola aj prednáška doc. PhDr. Jany Pekarovičovej, PhD., na tému Studia Academica Slovaca v kontexte domácej a zahraničnej slovakistiky. Študenti inštitútu prejavili veľký záujem a zúčastnili sa prednášky ako aj následnej diskusie.
Pracovné rokovania pokračovali dňa 10.3.2016 v sídle CSS v Maďarsku za účasti zástupcu odboru pre menšinové vzdelávanie EMMI Maďarska, pána Štefana Kraszlána. Za CSS rokovania viedla jej predsedníčka, pani Alžbeta Hollerová Račková za účasti školských referentiek pani Eriky Lázár (správa škôl, ktoré patria do zriaďovateľskej pôsobnosti CSS) a pani Márie Kengyelovej Matejdeszovej (spravuje školy s vyučovaním slovenského jazyka ako predmetu v zriaďovateľskej pôsobnosti miestnych samospráv resp. Klebesbergovno úradu).
Pani Hollerová Račková v úvode informovala o snahe CSS ako zriaďovateľa dvojjazyčných s slovenskej školy v Maďarsku predložiť ucelenú koncepciu ďalšieho rozvoja slovenského menšinového vzdelávania v Maďarsku. Materiál pripravujú na schválenie počas zasadnutia CSS v Maďarsku, ktoré očakávajú v priebehu mája 2016. 
Jednou z ich priorít je dostať mladých pedagógov, ktorí by nahradili staršiu generáciu na vyučovanie slovenského jazyka v Maďarsku nielen na základných školách ale aj materských školách. 
MŠVVaŠ SR predostrelo možnosť zabezpečiť výučbu slovenského jazyka na materských školách prostredníctvom výkonu pedagogickej praxe študentov z Banskej Bystrice. CSS prijala túto možnosť a zhodnotí záujem a formu takejto možnej spolupráce.
Zvažujú o požiadanie ďalšieho vyslaného učiteľa SJaAP MŠVVaŠ SR na I. stupeň na Slovenskú dvojjazyčnú základnú školu a materskú školu v Slovenskom Komlóši. 
CSS sa usiluje o prevzatie ďalších škôl (Níza, Beťany ako aj ďalšie školy, kde sú sústredení Slováci) do svojej pôsobnosti od terajších zriaďovateľov, ktoré nemajú financie na podporu výučby slovenského jazyka na školách. Naďalej finančne podporujú rekonštrukciu školy v Novom Meste pod Šiatrom. V lete plánujú organizovanie týždenných táborov s výučbou slovenského jazyka pre žiakov základných škôl. Na zabezpečenie tejto aktivity chcú osloviť bývalé učiteľky SJaAP MŠVVaŠ SR, ktoré v Maďarsku pôsobili.

CSS predostrela problém so zabezpečením Slovensko – maďarského slovníka, ktorý nemajú k dispozícii v tlačenej ani v elektronickej verzii. Vytlačiť by ho vedeli, ale nemajú autorské práva. 
V poobedňajších hodinách sa uskutočnilo pracovné stretnutie na pôde Materskej školy, všeobecnej školy, gymnázia a kolégia s vyučovaním jazykom slovenským v Budapešti pod vedením zástupkyne pre MŠ a prvý stupeň Rózsy Fray a ďalších zástupcov školy, ako aj vyslanej učiteľky SJaAP MŠVVaŠ SR Anity Holej. Delegácia MŠVVaŠ SR odovzdala učebné pomôcky určené najmä pre deti I. stupňa (uvedené v prílohe č. 2). 
Zástupcovia školy hodnotili doterajšiu spoluprácu s vyslanou učiteľkou veľmi pozitívne vzhľadom na zavedenie inovatívnych metód vyučovania formou zážitkového vyučovania. Informovali o voľbách na nového riaditeľa školy podľa nových zavedených reforiem maďarského školského systému. Podporili svoju požiadavku o vyslanie druhého učiteľa MŠVVaŠ SR na II. stupeň s požadovanou aprobáciou geografia v kombinácii s fyzikou, biológiou alebo matematikou. Výučbu týchto predmetov nevedia v súčasnej dobe zabezpečiť v slovenskom jazyku.
MŠVVaŠ SR na obsadenie požadovaného miesta učiteľa vypísalo výberové konanie aj v rokoch 2014 a 2015, do ktorého sa však neprihlásil žiadny uchádzač, ktorý by spĺňal požadovanú aprobáciu.

5.	Odporúčané závery:
A.)	V budúcom roku zabezpečiť lepšiu informovanosť pracovníkov zodpovedných za školstvo a vzdelávanie na ZÚ SR v Budapešti v záujme dostupnosti štipendijných miest pre uchádzačov z Maďarska prostredníctvom kancelárie TEMPUS.      
T: do 29. 02. 2017 	Z:	SMSEZ MŠVVaŠ SR 
B.)	Podporiť aktívnu komunikáciu v záujme zlepšenia situácie s odvodmi za lektorov slovenského jazyka a kultúry pôsobiacich v Maďarsku.   
T: do 30.5.2016  	Z: 	SMSEZ MŠVVaŠ SR 
C.)	Priebežne spolupracovať s CSS v záujme podporiť jej snahy pri zachovávaní vyučovania slovenského jazyka na školách v Maďarsku.   
T: priebežne  	Z: 	SMSEZ MŠVVaŠ SR 

6.	Prinesená dokumentácia
Z pracovnej cesty nebola prinesená písomná dokumentácia.    

7.	Osobitne vyhodnotený očakávaný prínos ZPC
Pracovné rokovania prispeli k posilneniu postavenia lektorátu slovenského jazyka a kultúry a prezentácii ďalších foriem spolupráce na pripravovaných projektoch. Lektorát na ELTE v Budapešti má do budúcna stabilnú pozíciu a zázemie pre ďalší rozvoj. 
Pracovné rokovania s predstaviteľmi CSS v Maďarsku a Ministerstva ľudských zdrojov Maďarska prispeli k vzájomnej informovanosti o aktuálnych potrebách slovenského národnostného školstva ako aj posilneniu postavenia vyučovania slovenského jazyka v Maďarsku.  

8.	Spôsob zverejnenie výsledkov ZPC, prenos získaných informácií
Súhlasím so zverejnením textu správy na internetovej stránke MŠVVaŠ SR www.minedu.sk 

Správu vypracovali:  Mgr. Věra Guthová, 20.05.2016
	Ing. Katarína Čamborová, 20.05.2016
Správu schválili:     
                                   
PhDr. Marek Moška, generálny riaditeľ SMSEZ

Rozdeľovník: –    účastníci ZPC, 
–	A/A pre odbor rozvojovej pomoci a služieb pre zabezpečenie medzinárodnej spolupráce MŠVVaŠ SR

Prílohy:	
- rámcový program ZPC
- zoznam učebných pomôcok pre slovenskú školu v Budapešti